
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/23-02/
Ur.br: 2196-8-01/02-23-01
Bogdanovci, 30. listopada 2023. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica vijeća Anamarija Savić Bajac predlaže ovaj:

Z A P I S N I K

sa 32. sjednice općinskog vijeća koja je održana 30.10.2023. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Andrija Krizmanić, Boris Grbić (dolazi na sjednicu nakon točke 2.), Anamarija Savić Bajac, Mirko Hardi, Gelo Marijan, Mario Pavlović, Zvonko Kostelnik, Jelena Vinaj, Dalibor Katić, Zvonimir Mudri

ODSUTNI VIJEĆNICI:  

NAZOČNE SLUŽBENE OSOBE:
Maja Župan, Jaroslav Međeši, Marko Barun, Andrea Dikonić, Tanja Grbanović Vidović

GOSTI:  Ahnetka Ivan, Ivan Božić

Predsjednica općinskog vijeća pozdravila je sve prisutne i pojasnila kako se točka 5. Prijedlog odluke o kriterijima za dodjelu sredstava pomoći za ublažavanje i uklanjanje posljedica prirodne nepogode – olujni  i orkanski vjetar nastale u srpnju 2023. godine budući da još uvijek nismo zaprimili  Odluka župana Vukovarsko-srijemska županija, a koja prethodi donošenju ove  Odluke.

Sukladno gore navedenom predsjednica predlaže sljedeći dnevni red:

1. Usvajanje zapisnika s 31. sjednice općinskog vijeća Općine Bogdanovci
2. Prijedlog Odluke o usvajanju polugodišnjeg izvještaja o izvršenju Proračuna Općine Bogdanovci za 2023. godinu
3. Prijedlog Odluke o prolongatu okvirnog kredita preko transakcijskog računa 
4. Prijedlog Odluke o agrotehničkim mjerama, mjerama za uređivanje i održavanje poljoprivrednih rudina, te mjerama zaštite od požara na poljoprivrednom zemljištu
5. Prijedlog Odluke o dobrovoljnom stvarnom spajanju Općine Bogdanovci s Gradom Vukovarom
6. Razno

Dnevni red usvojen je JEDNOGLASNO.




Točka 1.
[bookmark: _Hlk126923063]Predsjednica općinskog vijeća dala je zapisnik sa 31. sjednice Općinskog vijeća na raspravu, te je isti bez primjedbi usvojen JEDNOGLASNO.


Točka 2.
Predsjednica općinskog vijeća napominje kako je ova točka bila na prošlom vijeću, te daje riječ predsjedniku odbora za proračun i financije kako bi upoznao nazočne sa ishodom njihove odluke.
Gosp. Katić navodi kako je od 5 članova ukupno nazočilo 4 člana. Načelnik je obrazložio Polugodišnji obračun proračuna za 2023. godinu, iako su još neke sitnice ostale nedorečene, odbor je jednoglasno usvojio prijedlog ove Odluke.
Nakon izlaganja gosp. Katića, predsjednica vijeća prepušta riječ načelniku.
Gosp. Barun iscrpno je obrazložio polugodišnje izvršenje proračuna za 2023. godinu, ukupne prihode, te prihode na razini skupine 4, tako i rashode. Većinu stavki pojasnio je na čega se odnosi. Također je posebno pojasnio točku 7. Odluke – stanje nenaplaćenih potraživanja za prihode, kao i ukupan donos manjka iz prethodnih godina. Isto tako navodi kako stanje nepodmireni obaveza s 30.06.2023. iznosi 110.731,20 eura, a iste se odnose na račune za veterinarske usluge, deratizaciju i dezinsekciju, zaštitu životinja, obveze za održavanje strojeva i opreme, prostorno planiranje, održavanje poljskih putova, kanala i nerazvrstanih cesta itd.
Nakon izlaganje načelnika i kratke rasprave, Odluka o usvajanju polugodišnjeg izvještaja o izvršenju Proračuna za 2023. godinu usvojena je sa 8 glasova ZA i jednim suzdržanim.

Točka 3.

Gosp. Barun naglašava kako postojeći okvirni kredit ističe s 28.11.2023. godine, te da nam je navedeni okvirni kredit (dozvoljeni minus) odobren od 2018. godine u iznosu od 400.000,00 kn, odnosno sada 53.089,12 EUR-a, međutim nismo ga koristili do ove godine, a od ove godine ga koristimo samo 10-ak dana u mjesecu, dok nam ne sjedne fiskalno poravnanje. 
Predsjednica vijeća daje ovu točku na glasanje, kako nije bilo rasprave, odluka se usvaja JEDNOGLASNO.

Točka 4.
Pročelnica pojašnjava kako se Odluka o agrotehničkim mjerama, mjerama za uređivanje i održavanje poljoprivrednih rudina, te mjerama zaštite od požara na poljoprivrednom zemljištu donosi isključivo radi usklađivanja za izmjenama i dopunama Zakona o poljoprivrednom zemljištu. Naime, inspekcija je bila u nekoliko susjednih općina, te je naložila usklađenje navedene Odluke s izmjenama i dopunama Zakona o poljoprivrednom zemljištu, pa sam odmah sukladno navedenom htjela našu Odluku uskladiti sa Zakonom, kako ne bismo imali problema ukoliko dođe inspekcija.
Predsjednica vijeća daje ovu točku na raspravu.
Gosp. Katić navodi kako ga je nekolicina mještana zamolila da provjeri da li je moguće krčenje parcela oko groblja u Bogdanovcima, naime kada vjetar puše i kad je nevrijeme, lete grane i lišće po grobovima i vlasnici grobnih mjesta se boje kako se ne bi oštetili grobovi.
Načelnik odgovara kako će vidjeti sa djelatnicima, koji već to isto rade u Svinjarevcima i Petrovcima, pa da se možda samo posijeku drva koja stvaraju opasnost.
Gđa. Vinaj smatra da se ne treba sve raskrčiti, jer je to na neki način prirodna zaštita od vjetra.
Nakon kratke rasprave, odluka o agrotehničkim mjerama, mjerama za uređivanje i održavanje poljoprivrednih rudina, te mjerama zaštite od požara na poljoprivrednom zemljištu usvojena je JEDNOGLASNO.

Točka 5.
Gđa. Savić Bajac pojašnjava kako se prošle godine održao sastanak u Ministarstvu pravosuđa i uprave na kojem su nazočili načelnik gosp. Barun, zamjenik načelnika gosp. Međeši, pročelnik JUO gosp. Ruskaj, predsjednici VMO-a i ja kao predsjednica općinskog vijeća, zatim je objavljen Javni poziv za dodjelu pomoći na ime poticaja za dobrovoljno funkcionalno odnosno stvarno spajanje JLS, krajem godine i početkom ove održale su se javne tribine u sva tri naselja, poslani su upiti o načinu provođenja anketa, odnosno dobivanja mišljenja građana, te nekoliko požurnica s obzirom da još nismo dobili odgovor Ministarstva, smatram da se sve ovo previše odužilo, pa smo ovu Odluku stavili na današnji dnevni red. 
Načelnik navodi kako je zaprimio prijedlog Odluke o dobrovoljnom stvarnom spajanju Općine Bogdanovci s Gradom Vukovarom, međutim smatra da obrazloženje Odluke malo stvara pomutnju, istina je da su se javne tribine održale na temu mogućnosti pripajanja, ali na istima nije bilo izjašnjavanja građana, osim u Svinjarevcima, gdje je vijećnik gosp. Pavlović zatražio da se nazočni izjasne jesu li za pripajanje ili ne, međutim ni za to ne postoji pisani trag, koliko je ljudi nazočilo, te koliko ih je bilo za ili protiv. Po zaprimanju ove Odluke, zatražio sam mišljenje Ministarstva pravosuđa i uprave, te sam dobio odgovor u koje navode sljedeće: 
„Ovdje se ukazuje i na odredbu članka 7. stavka 2. Zakona o lokalnoj i područnoj (regionalnoj) samoupravi kojom je propisano da će se pri svakoj promjeni područja jedinice lokalne i područne (regionalne) samouprave prethodno tražiti mišljenje stanovnika te jedinice.
Imajući u vidu navedene zakonske odredbe, Ministarstvo ukazuje na važnost pitanja pribavljanja mišljenja građana o područnom preustroju koje se bezuvjetno mora pribaviti.
Iako način i oblik pribavljanja mišljenja građana nije zakonom izrijekom propisan, nedostatak mišljenja građana s područja kojeg se tiče područna promjena, predstavlja propust koji odluku vezano za konkretno područnu promjenu čini nesuglasnu sa zakonom.
Dakle, pribavljanje mišljenja građana je obvezatno te neovisno kako će se ono pribaviti (anketiranjem, peticijom, održavanjem mjesnog zbora građana i sl.), nužno je da izjašnjavanje građana jasno iskazuje njihovu volju o konkretnoj inicijativi. Stoga je potrebno osigurati sve kako naknadno ne bi bila osporavana vjerodostojnost potpisa, a sve s ciljem kako bi se maksimalno osigurala autentičnost i vjerodostojnost izjašnjavanja građana.“
 Sukladno gore navedenom, te s obzirom da nije provedeno i ispitano mišljenje građana, smatram da je ova Odluka nezakonita.

Gđa. Savić Bajac postavlja upit kako je sad odjednom tako brzo stigao odgovor u roku od 24 sata, a mi odgovor čekamo od ožujka ove godine, s tim da su poslane i požurnice i još uvijek nismo dobili nikakav odgovor?!
Također naglašava kako je taj isti državni tajnik na sastanku rekao kako se mogu održati javne tribine ili anketiranje građana, da referendum ne dolazi u obzir, onda je gosp. Barun rekao kako bi proveo i javne tribine i anketiranje, na što mu je državni tajnik odgovorio da mu je to jasno ako ćemo gledati demokratski, međutim nema potrebe za oboje, jer onaj koga zanima ta tema doći će na javne tribine.
Želi naglasiti kako ovu Odluku možda još ne bi stavljala na vijeće, međutim svakodnevno me zaustavljaju mještani i postavljaju upit kada će se donijeti Odluka o pripajanju.

Gosp. Gelo postavlja upit tko je odgovorio sada na taj dopis koji je stigao načelniku? Načelnik odgovara kako je u potpisu državni tajnik Sanjin Rukavina.
Gosp. Gelo mišljenja je da to nikako nije normalno, da se skoro godinu dana čeka odgovor Ministarstva, a sad se odjednom u roku od dva dana dobije odgovor na načelnikov upit.
Nadalje, zna da nas Zakon ne obvezuje donijeti odluku sukladnu mišljenju građana, ali smatra da se građani trebaju izjasniti i reći svoje mišljenje, jer se bojim da bez mišljenja građana ova Odluka neće doći na plodno tlo. Najtransparentnije bi bilo prikupiti mišljenje građana, pisanim putem, zapisnikom ili sl., te nakon toga donijeti odluku mi kao vijeće.
Stoga bi ja ovu Odluku odgodio, do pribavljanja mišljenja građana.

Gđa. Savić Bajac slaže se s gosp. Gelom, međutim da ova odluka nije stavljena na dnevni red vijeća vjerojatno još uvijek ne bi dobili nikakav odgovor, a sada odjednom u roku dva dana stiže odgovor Ministarstva.

Pročelnica navodi kako se slaže i sa gđom. Savić Bajac i s gosp. Gelom. Navodi kako smo s pravne strane trebali pribaviti mišljenje građana, što potvrđuje dopis Ministarstva iz travnja 2022. godine, a  u kojem se također navodi kako je obvezatno zatražiti mišljenje građana, te joj je žao što to prije nije provedeno.

Gđa. Savić Bajac postavlja upit zašto se onda stalno govorilo da se čeka mišljenje Ministarstva, na što pročelnica odgovara kako se od Ministarstva čekao odgovor na koji način provesti ankete ili što već kako bi se dobilo mišljenje građana, a ne treba li i ishoditi mišljenje građana.

Gosp. Krizmanić znam da mi kao vijećnici snosimo odgovornost donošenja ove Odluke. Slijed događanja trebao je biti da se održe javne tribine, njihovo organiziranje i provođenje na sebe je preuzeo načelnik. Bio sam nazočan na javnoj tribini u Petrovcima, načelnik je prezentirao svoje, a gosp. Sušac svoje viđenje pripajanja. Na tribinu su došli ljudi koje zanima ova tema, a moje mišljenje i moj osjećaj je da većina ljudi koji su nazočili tribini u Petrovcima želi pripajanje gradu Vukovaru. 
Također smatram da je ovo prebrza reakcija i dostavljanje odgovora Ministarstva, sad kada je Odluka došla na dnevni red vijeća.

Gđa. Ahnetka navodi kako je nazočila javnoj tribini u Petrovcima, te da na istoj nije bilo izjašnjavanja građana, niti se moglo zaključiti jesu li građani za ili protiv pripajanja.

Gđa. Vinaj navodi kako su javne tribine bile organizirane u vidu predstavljanja mogućnosti za i protiv, ali nije bilo rečeno da će biti izjašnjavanje građana, da je bilo tako rečeno, možda bi došlo više mještana.

Gosp. Krizmanić odgovara kako je moderator javnih tribina bio načelnik, te je on trebao voditi računa o pisanju zapisnika i svega što je bilo potrebno.

Gosp. Katić traži stanku od 5 minuta.

Nakon stanke nastavlja se s raspravom.

Gosp. Međeši navodi kako je bio nazočan na javnoj tribini u Petrovcima, smatra da je načelnik dobro odradio javnu tribinu, pojasnio činjenice ZA i protiv, također je svoje izlaganje imao i gosp. Sušac. Međutim, smatra da na osnovu nečijeg mišljenja i osjećaja, ne može donijeti ovako bitna odluku. 
Također i grad Vukovar mora pribaviti mišljenje građana i donijeti odluku na svojoj skupštini, zatim se obje odluke šalju na mišljenje/suglasnost skupštine Vukovarsko-srijemske županije, zatim Vlade RH i na kraju na mišljenje i suglasnost Sabora RH.
Svakako smatra da je potrebno pribaviti mišljenje građana prije donošenja Odluke. 

Gosp. Katić postavlja upit kojeg se redoslijeda onda mi trebamo pridržavati, gosp. Međeši odgovara kako je ovo što je on pročitao propisano Zakonom.
Također smatra da se ovo sve već previše odugovlači, tražili smo mišljenje, slali požurnice i još uvijek nismo dobili odgovor, a načelnik dobije odgovor u roku od dva dana. Moje mišljenje je da vijeće treba večeras izglasati ovu Odluku, ZA ili protiv, pa da se ide u daljnju proceduru.

Gosp. Gelo još jednom naglašava kako bi odluka bila sukladna Zakonu, potrebno je pribaviti mišljenje građana, osobno smatram da nemamo sve što Zakon propisuje, te da imamo dovoljno vremena sazvati javne tribine i pribaviti pisano mišljenje građana, te nakon toga donijeti odluku.

Gđa. Vinaj postavlja upit svim vijećnicima, ako se danas donese ova odluka, hoćemo li svi mi moći mirno spavati, jer mi donosimo odluku u ime svih mještana, a nemamo njihovo mišljenje??

Gosp. Božić navodi primjer nekoliko općina u Istri, koje su zatražile pripojenje većem gradu, te time dobile subvencije Vlade RH.
Isto tako navodi kako je dogovorena koalicija između Hrvatskih suverenista, HSP-a i HDZ-a čiji je glavni cilj bio pripojenje Gradu Vukovaru, sad Vas te iste osobe prave budalama.
Gđa. Vinaj odgovara kako nitko nikoga ne pravi budalama, samo smatramo da je potrebno mišljenje građana za donošenje ovako bitne odluke, istog mišljenja je i gosp. Gelo, koji navodi da je koalicijski dogovor od samog početka da se pribavljanje mišljenja građana, te onda donese odluka.

Za kraj gđa. Grbanović Vidović želi još jednom naglasiti da se boji da će se donošenjem odluke, bez mišljenja građana samo stvoriti još više posla, jer u dopisu iz travnja 2022. godine, te u dopisu kojeg je zaprimio sada načelnik jasno stoji: „Iako način i oblik pribavljanja mišljenja građana nije Zakonom izrijekom propisan, nedostatak mišljenja građana s kojeg se tiče područna promjena. Predstavlja propust koji odluku vezano za konkretnu područnu promjenu čini nesuglasnom sa Zakonom.“
Također smatra da smo svi možda bili malo prepasivni, jer došli bi na vijeće, postavio bi se upit da li je stigao odgovor od Ministarstva o načinu provođenja ankete, nakon odgovora da još uvijek ništa nije stiglo ništa se dalje nije poduzimalo.
Jasno je rečeno da se mišljenje građana treba pribaviti, da smo mi imali bilo kakav pisani trag o pribavljanju mišljenja građana, te da su nam onda oni rekli ne pribavlja se tako mišljenja građana, onda bi im mogli reći s obzirom da vi niste odgovarali na više naših upita mi smo proveli ispitivanje mišljenja građana kako smo znali, međutim mi nismo ništa poduzeli po pitanju pribavljanja mišljenja građana i to je zapravo najveći problem.

Nakon iscrpne rasprave, predsjednica vijeća daje ovu Odluku na glasanje te se ista usvaja sa 6 glasova ZA, 2 glasa protiv i 2 suzdržana.

Također, predsjednica vijeća naglašava ukoliko Ministarstvo ovu Odluku nakon nadzora ocijeni kao nezakonitom, provest će se javne tribine i pribaviti mišljenje građana, ali neće ih provoditi načelnik nego vijeće.


Točka 6.
Razno
Predsjednica vijeća prepušta riječ načelniku kako bi nas izvijestio o novostima od zadnje sjednice općinskog vijeća.
Izvješće načelnika:
· Načelnik upoznaje nazočne s odlukom Vlade koja daje mogućnost JLS da donesu odluku o oslobađanju od plaćanja zakupa poljoprivrednog zemljišta u vlasništvu RH na području svoje općine, a na osnovi prirodne nepogode – olujnog i orkanskog vjetra koja nas je pogodilo u srpnju ove godine.
· Sukladno izmjenama poreznog zakona, sve JLS ukidaju prirez, mi ga nismo ni imali, međutim svaka JLS može donijeti odluku o visini poreza na dohodak. Mi trenutno imamo najnižu stopu od 20 %. Ukoliko ne donesemo odluku ostaje nam i dalje tih 20 %.
· Također upoznaje nazočne sa zamolbom Željka Varge koja je zaprimljena u JUO Općine Bogdanovci, za kupnjom dijela čestice u ulici Hrvatskih branitelja u Petrovcima, k.č.br. 280. Općina je u 14/16 u suvlasništvu ove čestice.

Gosp. Božiću nije jasno da država prašta onima koji rade državnu zemlju, zašto ne prašta onda svima čije se zemlja (državna ili privatna) nalazi na području zahvaćenim prirodnom nepogodom, smatra da je to teški apsurd. Isto tako, prirodna nepogoda nije bila na cijelom području Općine Bogdanovci, tako da definitivno donošenje odluke o oslobađanju nema smisla.

Gosp. Pavlović postavlja upit kada će biti uplate za članove Civilne zaštite, skoro 4 mjeseca je već prošlo od prirodne nepogode?!
Načelnik odgovara kako smo dobili izračune, sad je potrebno samo donijeti rješenje za svaku osobu posebno. Procedura je malo drugačija, od isplata naknade članovima DVD-a. 
Gđa. Grbanović Vidović pojašnjava kako mora provjeriti i pronaći način kako to isplatiti, jer niti jedna općina to još nije napravila, budući da nigdje nije bilo ovakvih zahtjeva.

Gosp. Pavlović postavlja upit što će biti s panjevima koji su ostali nakon rušenja drveća, što valja odnijeli su, što ne valja ostavili. 
Načelnik odgovara kako je sada prioritet sanirati ono što predstavlja opasnost, a onda dalje će se rješavati sukladno mogućnostima.



Završeno u 20:50 sati


Zapisničar					   	    Predsjednica općinskog vijeća
Maja Župan	   			                       Anamarija Savić Bajac, bacc.admin.publ.

